Kaalvoet-netbalspelers raak dorp se hart | News24
Kaalvoet-netbalspelers raak dorp se hart
Die kaalvoet-netbalspelers van ’n Despatch laerskool het die harte van ’n gemeenskap geraak en sosiale media is ingespan om uiteindelik aan elkeen van dié meisies ’n splinternuwe paar tekkies te gee.
Netbalspelers van Hoërskool Despatch het tydens die NMMU/SPAR-netbalkliniek die nood raakgesien toe spelers van Despatch Primêr sonder tekkies opgedaag het. Die hoërskool netbalspelers het daar en dan besluit om iets te doen. Op sosiale media en by die skool is ‘n beroep gedoen om goeie tekkies te skenk.
Die probleem is toe dat dié tekkies te groot was vir die laerskool meisies se nommer 2 tot 4-voetjies. ‘n Plaaslike kerk se uitreikspan het ingespring en 20 paar kleiner tekkies gekoop en aan die o.18-netbalspelers van die hoërskool gegee om aan die laerskool netbalspelers te oorhandig.
Die groter tekkies gaan nou vir ‘n ander plaaslike skool geskenk word waar die nood net so groot is.
Die Despatch gemeenskap wat meegehelp het om al die netbalspelervoete van tekkies te voorsien word bedank vir hulle goed- hartigheid.
Despatch se netbalspelers, van laerskool tot op klubvlak, speel opwindende netbal en dié tekkie-skenkings kan die sport net na nog ’n hoër vlak neem.
SShirly Roman het ook 14 netbalrokkies aan Despatch Primêr se netbalspan geskenk. (-Heilie Combrinck)